Diari Oficial de la Generalitat Valenciana


Sumari del DOGV 6728, del 06-03-2012 (2012/2149)

RESOLUCIÓ de 3 de febrer de 2012, de la Direcció General d'Avaluació Ambiental i Territorial, per la qual s'ordena la publicació d'una declaració d'impacte ambiental i la resolució complementària, del terme municipal d'Alacant. Expedient número 92/4800-MFM.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6728

Data del DOGV
:   06-03-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/2149


Data del document
:   03-02-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Alacant
    * impacte ambiental

RESOLUCIÓ de 3 de febrer de 2012, de la Direcció General d'Avaluació Ambiental i Territorial, per la qual s'ordena la publicació d'una declaració d'impacte ambiental i la resolució complementària, del terme municipal d'Alacant. Expedient número 92/3732-HAK. [2012/2149]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual establix que una vegada transcorregut el termini assenyalat en l'article 26 sense que s'hagen plantejat discrepàncies i, sense perjuí de la notificació al titular, la declaració d'impacte ambiental es publicarà en el Diari Oficial de la Comunitat Valenciana, resolc:  
  
Article únic  
Publicar en el Diari Oficial de la Comunitat Valenciana la declaració d'impacte ambiental i la resolució complementària corresponent a l'expedient 92/2336 IUR.  
  
València, 3 de febrer de 2012.- El director general d'Avaluació Ambiental i Territorial: Juan Giner Corell.  
  
«Declaració d'impacte ambiental  
Dades de l'expedient en l'Àrea d'Avaluació Ambiental  
Expedient: 92/5483-AUG  
Títol: Pla Especial de Reserva de Sòl Dotacional Universitat d'Alacant.  
Promotor: Ajuntament d'Alacant - IVVSA.  
Autoritat substantiva: Ajuntament d'Alacant i CTU.  
Localització: nord-oest de la ciutat d'Alacant, junt a la Universitat d'Alacant.  
Descripció del projecte: Pla Especial  
1. Objecte del projecte  
L'objecte del pla especial és la reserva de sòl dotacional, per mitjà de la modificació del Pla General vigent, per a destinar-lo a equipaments públics de la Universitat d'Alacant.   
2. Descripció de les característiques més rellevants del projecte: l'actuació se situa a l'oest de la Universitat d'Alacant, al nord-oest de la ciutat d'Alacant, limítrof amb el terme municipal de Sant Vicent del Raspeig.   
L'àmbit del pla especial afecta una superfície de 159.738,85 m², que pertany a un àmbit major definit en un pla parcial per a la reclassificació i ordenació detallada del sector denominat Parc Científic i Ampliació de la Universitat d'Alacant, en fase d'elaboració.  
  
L'instrument vigent de planejament a Alacant és el Pla General Municipal d'Ordenació Urbana, aprovat l'any 1987, sense que fóra sotmés a un procés d'avaluació ambiental. El vigent Pla General classifica este àmbit com a sòl no urbanitzable comú rústic (SNU/RU) i sòl no urbanitzable de protecció de rambles (SNU/R).   
La revisió del Pla General d'Alacant, el qual està en tràmit, ordena este àmbit com a sòl urbanitzable sector UZO-14, Ampliació Universitat.   
L'estudi d'impacte ambiental analitza una zona d'estudi més gran que la de l'àmbit delimitat pel Pla Especial, la de l'entorn del sector per a l'ampliació de la universitat, cosa que es considera adequada a efectes ambientals.  
El Pla Especial s'entén, per tant, com una fase prèvia i necessària al Pla Parcial per a l'ampliació de la universitat. La seua delimitació s'ajusta a tres parcel·les destinades a equipaments públics, seguint el traçat viari previst en el Pla Parcial i, per tant, no s'ajusta a la realitat física dels terrenys (camins, parcel·lari rústic, etc.).   
S'emplaça en el quadrant nord-oest de l'àmbit del Pla Parcial i està delimitat a l'oest per la via fèrria convencional de RENFE i un baixador; al nord limita amb el recinte del Parc Provincial de Bombers que s'ubica junt a la rotonda d'accés al campus i al nucli urbà de Sant Vicent i de l'enllaç de l'autovia d'Alcoi; a l'est i al sud limita amb sòl rural.  
El sòl delimitat s'adscriu a la xarxa estructural de dotacions públiques com a equipament educatiu i cultural (ED), el qual comprén els usos de centre docents, d'investigació, biblioteques, museus i altres servicis amb anàloga finalitat.   
L'ordenació detallada destina 41.693,65 m² a la xarxa viària de comunicació interior i 10.673,45 m² a la xarxa viària de connexió; 12.599,80 m² per a zona verda i 105.445,40 m² a parcel·les susceptibles d'edificació.  
Estes parcel·les resultants es destinen a la construcció d'edificacions aïllades, amb la tipologia bloc exempt en parcel·la lliure d'edificació annexa. Es preveuen espais viaris de comunicació interna i una ocupació del 50% de la superfície de parcel·la neta, amb un enjardinat de com a mínim un terç de l'espai lliure no ocupat per l'edificació. Respecte a les altures es permet un nombre màxim de 4 plantes sobre rasant i 2 soterranis.  
3. Alternatives  
L'estudi de les alternatives raonables, si es té en compte que la localització la determina l'emplaçament de l'actual campus de la Universitat d'Alacant, que es preveu ampliar en els terrenys immediats al recinte actual, es reduïx a qüestions d'ordenació i disseny; ateses les propostes d'ordenació indicades en l'apartat 2.  
Tramitació administrativa  
1. Admissió a tràmit  
En data 3 de març de 2008, l'Institut Valencià d'Habitatge, SA (IVVSA) remet una còpia de la documentació tècnica, inclòs l'estudi d'impacte ambiental, relatiu al Pla Especial de Reserva de Sòl Dotacional de la Universitat d'Alacant. S'obri l'expedient 92/0405-LVW d'avaluació ambiental.  
En data 17 de març de 2010, la Direcció Territorial d'Alacant completa la documentació amb el resultat de la informació pública a què han sigut sotmesos els documents i, en data 21 d'abril de 2010, remet els informes que hi ha en l'expedient del Servici Territorial d'Urbanisme d'aprovació definitiva del Pla Especial.  
2. Informació pública.  
L'estudi d'impacte ambiental va ser exposat al públic, junt amb la resta de la documentació tècnica, segons l'anunci publicat en el DOGV. núm. 5.716, de 4 de març de 2008. Durant un mes la documentació ha sigut posada a disposició del públic en l'Ajuntament d'Alacant i en la seu de l'IVVSA a Alacant per a la seua consulta.   
Durant el període d'informació pública es presenten sis al·legacions, segons el certificat del gerent de l'IVVSA de data 20 de novembre de 2009. Segons consta en l'informe de contestació a les al·legacions de l'IVVSA, de data 9 de març de 2010, només tres en tenen caràcter mediambiental.   
Resum de les al·legacions presentades  
Les tres al·legacions coincidixen íntegrament respecte al seu contingut. El primer punt es referix a les condicions acústiques dels terrenys, les quals han sigut considerades en l'estudi acústic corresponent i en l'informe emés pel servici competent en esta matèria. L'òrgan promotor desestima l'al·legació.  
Respecte al possible risc d'inundació de la zona d'estudi, s'apunta la necessitat d'elaborar un estudi que concrete este risc. El promotor ha elaborat un estudi hidrològic que analitza un àmbit major al del Pla Especial. L'òrgan promotor desestima l'al·legació.  
  
Sobre la proximitat dels terrenys a dos fàbriques de ciment i la qualitat de l'aire en la zona, l'al·legació es referix als informes elaborats per la mateixa Universitat d'Alacant. Es motiva la resposta indicant el tancament i cessament de l'activitat d'una de les dos fàbriques, la de Sant Vicent del Raspeig, i en l'ús de les millors tecnologies disponibles en la d'Alacant, la qual cosa permetrà que l'emissió de contaminants s'ajuste a la normativa. L'òrgan promotor desestima l'al·legació.  
  
El quart punt es referix a la necessitat de sotmetre el Pla Especial a una avaluació prèvia conforme establix la Llei 9/2006, sobre avaluació ambiental dels efectes de determinats plans i programes en el medi ambient. Es desestima considerant l'àmbit d'aplicació de la citada llei i els supòsits a determinar per l'òrgan ambiental, cas per cas (art. 3 LEAE). La resposta indica que s'ha de considerar l'aplicació de la Llei 2/1989, d'Impacte Ambiental.   
També s'al·lega la necessitat d'elaborar una memòria de sostenibilitat econòmica, un mapa de riscos (RDL 2/2008 text refós de la Llei del Sòl) i realitzar les consultes preceptives amb altres administracions. L'al·legació s'estima parcialment ja que el Pla Especial és un instrument de planejament de caràcter espacial (i no de caràcter temporal, econòmic i de gestió); es tracta d'una reserva de terrenys el desenrotllament del qual, al ser promogut per una administració pública, no precisa de programes d'actuació, i que en el cost de les mesures d'integració s'han d'incorporar al pla o projecte com a part del seu pressupost. Els aspectes econòmics s'analitzen en la memòria del Pla Especial.   
  
Finalment, s'al·lega que no s'ha elaborat ni exposat al públic el Pla de Participació Pública preceptiu. La contestació a esta al·legació es referix a l'annex 3 de l'estudi d'impacte ambiental, que presenta el model que s'ha utilitzat per a enquestar la població afectada, els resultats del qual s'expliquen en l'apartat relatiu al medi social, participació ciutadana. Els documents elaborats han estat depositats per a la consulta pel públic en general i s'han empleat els mitjans telemàtics (blogs, bústies de suggeriments a través de correu electrònic, etc.). L'òrgan promotor desestima l'al·legació.  
Informes sectorials  
- Informe de l'Administrador d'Infraestructures Ferroviàries ADIF (05.03.08), sobre l'aplicació de la legislació sectorial ferroviària al planejament urbanístic, que proposa que es grafien en els plans el domini públic ferroviari, la zona de protecció i la línia d'edificació (50 metres de l'aresta exterior de la plataforma); i la incorporació, en la normativa urbanística del pla de les limitacions establides en els terrenys limítrofs al ferrocarril.  
- Informe favorable de la Demarcació de Carreteres de l'Estat a la Comunitat Valenciana (12.03.08), del Ministeri de Foment, respecte a les zones d'influència de les autovies A-70 i A-77, supeditada a l'autorització de la connexió plantejada, i de les seues possibles alternatives, de la xarxa viària de l'àmbit del Pla Especial amb l'autovia A-77.  
- Informe favorable del Servici de Projectes i Construccions Educatives (10.03.08), de l'Àrea d'Infraestructures, de la Conselleria d'Educació, que considera que l'actuació no comporta cap alteració de la població escolar en el municipi.  
- Informe del Servici d'Ordenació Territorial (05.06.08), de l'Àrea de Planificació del Territori i Litoral, el qual informa que el municipi està afectat pel Pla d'Acció Territorial de l'Entorn Metropolità d'Alacant-Elx (PATEMAE), que considera els terrenys com a àrea de creixement urbà, amb caràcter orientatiu i no prioritari. Es considera que hauria de tindre's en compte la futura transformació en urbà de la resta del sòl i particularment les connexions amb el recinte universitari. Pels condicionants físics del terreny -escolaments naturals i efecte barrera de les infraestructures lineals de transport-, s'haurien de facilitar les tasques de drenatge de la zona, considerant les grans superfícies de sòl segellat que es plantegen a curt termini.  
- Informe favorable de la Direcció General d'Aviació Civil (12.01.09), del Ministeri de Foment, sobre servituds aeronàutiques.  
  
- Informe favorable de l'Oficina del Pla de Carreteres (19.01.10), de la Conselleria d'Infraestructures i Transports.  
- Informe favorable de la Direcció General de Logística i Transports (22.12.09), de la Conselleria d'Infraestructures i Transports, que recomana que s'assegure l'execució del pas inferior de vianants que travessa l'autovia d'Alcoi, facilitant la connexió entre el campus de la universitat i el nou sector, i que es tinga en compte la legislació sectorial ferroviària.  
- Informe sobre l'estudi acústic del Servici de Protecció de l'Ambient Atmosfèric (02.10.08), el qual conclou que la documentació remesa s'ajusta al contingut establit en la legislació sectorial, i que l'ordenació serà viable acústicament sempre que amb les mesures correctores proposades no se superen en més de 10 dBA els objectius de qualitat acústica.   
Les mesures correctores propostes en el document Informe de Contaminació Acústica Mediambiental, elaborat pel Departament de Física, Enginyeria de Sistemes i Teoria del Senyal de la UA, són pantalles acústiques de les quals no es definix la seua tipologia, disposades en tot el perímetre de l'àmbit d'actuació, de 6 a 8 metres d'altura en les zones crítiques (en la resta de zones tenen unes dimensions que s'aprecien normalitzades). No obstant això, s'apunta també la necessitat de dur a terme estudis en les fatxades de futures edificacions, respecte de la seua ubicació en relació a la càrrega acústica a què estan exposades.  
Este informe considera estes mesures com a tècnicament viables a pesar de resultar una actuació de gran envergadura, elevat cost i amb notable impacte visual.  
- Informe del Servici Tècnic de Paisatge (22.09.08), d'esmena de l'estudi de paisatge, que sol·licita que siga revistat l'anàlisi de visibilitat realitzant un nou pla que mostre la visibilitat des de les vies de comunicació existents al voltant de la superfície d'actuació. En l'apartat de mesures d'integració i mitigació d'impactes s'apunta a la necessitat d'establir criteris que definisquen adequadament el nou límit generat, junt amb la via de ferrocarril (...) s'haurà de mantindre una franja d'afecció visual lliure d'edificació al llarg de la línia fèrria.   
  
En un segon informe del Servici Tècnic de Paisatge (14.05.10), que es realitzen consideracions sobre l'anàlisi de visibilitat, atés que no s'han considerat pantalles ni altres mesures acústiques que, de ser necessàries, poden modificar totalment l'anàlisi realitzat. Entre les mesures d'integració en el paisatge, se citen, entre altres, la limitació a quatre altures de l'edificació, i la zona verda de límit lliure d'edificació; es reitera que han d'incloure's les següents: la franja d'afecció visual lliure d'edificació al llarg de la línia fèrria, i establir i condicionar connexions (de vianants i carril bici) entre el campus universitari i la seua ampliació.  
- Informe d'Aigües Municipalitzades d'Alacant, Empresa Mixta (21.03.08), com a empresa gestora del servici públic d'abastiment d'aigua potable a Alacant, que considera que els edificis que es construïsquen cobriran les seues necessitats hídriques i energètiques amb els recursos que té l'actual campus de la Universitat d'Alacant, és a dir, que la implantació d'usos previstos en l'actuació no implica un increment dels recursos assignats, per la qual cosa entén que no és procedent emetre un informe; en cas contrari, sol·licita que s'aporte l'estimació de l'increment de consum necessari per a atendre els futurs desenrotllaments.  
  
En un segon informe d'AMAEM (22.03.10), es detalla el càlcul de les necessitats per a abastiment del sòl dotacional, de la fase I, del Pla Especial (15,97 Ha). Atés el cabal mitjà subministrat i el consum mitjà de 1864,52 m³/Ha/any, s'obté un increment de consum de 29.784 m³/any d'aigua potable. A partir de les dades d'origen i disponibilitat de l'aigua, conclou que AMAEM disposa d'uns aprofitaments de cabals, procedents de la seua concessió d'aigües subterrànies i altres aprofitaments externs, atorgats per la Confederació Hidrogràfica del Xúquer, per a ús d'abastiment a uns quants municipis, entre els quals està Alacant, suficients per al desenrotllament del Pla Especial, fase I.  
  
- Informe favorable de la Confederació Hidrogràfica del Xúquer de 27 d'agost de 2010, als efectes previstos en l'article 25.4 del TR de la Llei d'Aigües i l'article 19.2 de la LOTPP, relatiu a l'afecció a domini públic, incidència en el règim de corrents i disponibilitat de recursos hídrics.  
- Informe del Servici de Protecció de l'Ambient Atmosfèric (29.04.10), referent a la qualitat de l'aire en la zona, que indica:  
Amb respecte a la situació actual, la informació relativa a la qualitat de l'aire, incloent-hi les mesures de les estacions de la xarxa de control i l'avaluació anual de la qualitat de l'aire està disponible en el web de la Conselleria. No es valora esta situació ni es realitzen recomanacions.  
  
En relació amb les condicions de funcionament de la indústria de fabricació de ciment, estan definides en les autoritzacions ambientals integrades (publicades en el DOCV de data 30/04/2008 i de data 02/08/2007). Dita indústria compta amb l'autorització d'emissió de gasos d'efecte d'hivernacle. No es realitzen valoracions ni recomanacions.  
Respecte a la situació futura en cas que s'aprove el Pla Especial i l'avaluació dels factors relacionats amb la qualitat de l'aire, es considera que (...) han de ser tinguts en compte pel promotor en l'elaboració dels estudis pertinents. No s'indica quins són estos estudis, ni el seu abast, contingut o nivell de detall a considerar en este procés d'avaluació ambiental. No es realitzen recomanacions sobre estos efectes previsibles sobre l'aire o l'atmosfera com a administració competent en matèria de qualitat de l'aire.  
- Informes de la Universitat d'Alacant (21.06.10), sobre la qualitat de l'aire i sorolls en la zona de l'ampliació del campus universitari.  
Departament d'Enginyeria Química. La qualitat de l'aire ha sigut objecte de vigilància des de 2005 a l'actualitat, (...) basada tant en la presa de dades d'immissió i meteorològics pròpies com en l'estudi de les procedents de les estacions pròximes de la xarxa de qualitat de l'aire de la GV.   
(...) Respecte als nivells d'immisió de SO2, es van detectar nivells puntualment alts produint-se superacions dels límits previstos en la normativa de 2005 a 2007; es va constatar que el focus era la planta CEMEX I i el seu tancament en 2008 va fer desaparéixer per complet la incidència d'estos episodis. En 2009 els nivells estan molt per baix dels índexs de qualitat de la legislació i inclús dels nivells urbans.  
(...) La vigilància dels nivells PM10 ha sigut exhaustiva en la UA i en la zona del Parc Científic. Des de 2005 a 2007 els nivells de PM10 van arribar a superar els límits previstos en la normativa. A diferència del SO2, els focus d'emissió de PM10 són múltiples i contribuïxen de forma additiva a augmentar els nivells d'immisió: emissions industrials, pedreres, trànsit urbà i industrial i inclús la construcció pública i privada. En 2008, el tancament de la planta de ciment i el descens generalitzat de l'activitat del sector industrial lligat a la construcció s'ha vist reflectit en les immisions de PM10, les quals van minvar molt per baix dels límits de 2008 i molt més en 2009 (...) la situació de les quals es considera pròxima a l'òptim des del punt de vista de la qualitat de l'aire. El creixement futur de la producció industrial i l'activitat econòmica podria conduir a elevar els nivells de partícules. No obstant això, no es considera probable, amb l'activitat de vigilància (tres estacions de la xarxa de qualitat de l'aire de la Generalitat i el programa de vigilància de la UA), les quals s'aconseguixen els nivells de 2006-2007 màximament quan estan operatives les autoritzacions ambientals integrades dels grans focus contaminants de l'entorn. El Pla de Gestió de la Qualitat de l'Aire de l'Alacantí, pendent de publicar, inclou un possible marge de reducció de les emissions a l'implantar millores tecnològiques en el sector ceràmic i del ciment especialment en allò referit al control dels focus difusos de partícules. De la mateixa manera, les zones verdes previstes des del planejament limitaran l'existència de partícules en suspensió.  
  
De la mateixa manera el programa de vigilància de la UA permetrà detectar els possibles canvis en la qualitat de l'aire i de potencials focus emissors o derivats del canvi climàtic que poden produir-se en un futur. I així recomanar a l'administració competent i, en la mesura que siga possible, anticipar mesures correctores o de vigilància, en particular, sobre la necessitat de proveir protocols d'actuació en cas d'episodis de superació de valors límit que puguen afectar la població universitària.  
  
Oficina Tècnica. Servici d'Infraestructures i Servicis. En relació a la valoració dels sorolls i les mesures correctores d'impacte acústic (considerant les propostes en l'Informe de Contaminació Acústica Mediambiental) s'indica que les solucions a adoptar han de ser semblants a les existents en l'actual Campus de la Universitat d'Alacant, formades per un estrat farcit procedent d'excavacions realitzades i un acabament amb una capa vegetal amb arbres.   
Es concreten en la creació de barreres vegetals artificials en el perímetre de l'espai, que limita amb les vies de comunicació de les autovies i el ferrocarril. Les dites barreres es dimensionaran de manera adequada per a salvar tant l'altura necessària com la seua extensió, en funció de cada situació, per a atenuar tant l'impacte visual com el seu cost.   
  
La seua ubicació serà perimetral, de tal forma que es realitze un verdader aïllament d'interior del nou campus tant en el seu entorn urbanitzat com en les seues edificacions.  
Afeccions legals i ambientals  
1. Rius i barrancs. La zona de policia de la rambla de Rambutxar o Barranc de les Ovelles afecta l'àmbit del sector al nord. Hi ha una zona amb risc d'inundació de nivell 3 en este àmbit, que no afecta el Pla Especial.   
2. Infraestructures lineals de transport. L'àmbit destinat al Parc Científic i l'ampliació de la Universitat està delimitat per infraestructures de transport d'alta capacitat.   
La via fèrria convencional (ample ibèric) de RENFE Alacant-La Encina el delimita al nord. Es mantindran les servituds i la línia límit d'edificació a una distància de 50 metres de la plataforma.   
L'autovia A 70-Alacant -Alcoi el delimita a l'oest, i l'autovia A 77, delimita l'actual campus universitari, per l'est. Mentres que l'autopista del Mediterrani A-7 ho fa pel sud.  
3. Infraestructures d'energia. Diverses línies elèctriques aèries d'alta tensió travessen la zona, per l'àmbit delimitat pel Pla Especial i pel sector del Pla Parcial, per això s'han de considerar les limitacions establides en el RD 1955/2000, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.  
4. Sorolls. La taula I de l'annex II de la Llei 7/2002, de Protecció de la Contaminació Acústica, limita els nivells de recepció externs, per a ús docent en 45 dB(A) durant el període diürn i 35 dB(A) per al període nocturn. Segons l'estudi acústic que acompanya la documentació remesa, els nivells actuals superen en més de 10 dB(A) estos límits, a causa de les infraestructures de transport, per la qual cosa cal adoptar un pla de millora de qualitat acústica; es proposen actuacions d'apantallament de les fonts contaminants.  
Consideracions ambientals  
Respecte a les característiques del Pla Especial, l'àmbit de l'actuació es limita a les parcel·les que es destinen a equipaments públics per a diversos edificis universitaris. El pla no constituïx un marc per a altres projectes o activitats sotmesos a avaluació d'impacte ambiental ni incidix en altres àmbits, encara que està englobat en l'àmbit del Pla Parcial Parc Científic i de l'Ampliació de la Universitat d'Alacant en elaboració.   
Dins d'este àmbit hi ha algunes construccions pertanyents a la Universitat: l'edifici Estabulari, l'edifici de Petrologia i l'edifici de Servicis Tècnics (en construcció), que es volen legalitzar. Es projecta la construcció de l'edifici dels Instituts Universitaris d'Investigació i el Centre de Creació d'Empreses.  
L'estudi d'impacte ambiental amplia la zona d'estudi a un àmbit encara major que el del Pla Parcial, i recull tota la informació ambiental de l'entorn de l'actuació, la qual cosa resulta del tot encertada.   
Respecte a les distàncies legalment aplicables, la zona proposada per a l'ampliació de la universitat pot estar afectada per limitacions derivades de l'aplicació de les distintes legislacions sectorials concurrents en l'àmbit d'estudi.  
A més dels 50 metres de distància a l'aresta exterior de la plataforma ferroviària per a l'edificació, i la servitud de les carreteres i la via fèrria, caldrà mantindre un perímetre de, com a mínim, 500 metres d'ample al voltant de la zona extractiva limítrof (SNU comú extractiu), amb prohibició de l'ús residencial i, per tant, docent. Este perímetre coincidix amb l'àmbit dels barrancs Rambutxar-Ovelles i, parcialment, amb una zona inundable.  
Respecte a les característiques de la zona afectada, els terrenys afectats no presenten valors ambientals intrínsecs destacables ni singulars. Es tracta d'una zona de caràcter residual rodejada per les infraestructures de transports d'alta capacitat que definixen el recinte proposat per a l'ampliació del campus universitari.  
Els terrenys junt a la rotonda d'enllaç amb la A-7 estan coberts per pastius i fragments de vegetació escleròfila, que no tenen valors ambientals que puguen determinar la seua protecció. La resta dels terrenys tenen un ús agrícola, amb fruiters i un mosaic de cultius anuals amb cultius permanents en regadiu.  
La morfologia dels terrenys (compostos per llims i argiles) és ondulada i es veu alterada per les plataformes elevades de les autopistes i la via del tren. L'existència de zones extractives, exteriors a l'àmbit del sector i d'algunes parcel·les, en la contornada, ocupades per acumulació de materials de rebuig (estèrils i enderrocs, junt amb materials diversos, residus procedents d'indústries i de la construcció i la demolició, així com abocaments incontrolats), junt amb l'aridesa donen al paisatge un aspecte degradat. La visibilitat de la zona és molt alta.   
  
Referent al risc d'inundació, el PATRICOVA determina que en esta zona hi ha un risc de nivell 3 associat a la Rambla de Rambutxar-Barranc de les Ovelles, que té en este tram una geomorfologia poc encaixada que sembla desaparéixer entre els cultius (però que afecta la zona exterior en l'àmbit delimitat pel Pla Especial, a l'altre costat de les vies del tren).  
L'estudi d'impacte ambiental afirma que les rambles que van donar origen a la qualificació de part del sòl com a no urbanitzable de protecció de rambles, en el vigent Pla General, no existixen actualment, la qual cosa reflectix el problema ambiental existent a causa de l'acció de l'home que ha modificat les condicions naturals i el règim de corrents.  
  
Segons l'estudi hidrològic que acompanya a la documentació remesa, encara que la zona se situa en la conca del Rambutxar, l'àmbit de l'ampliació pertany la subconca de Sant Vicent. En ella, les infraestructures que rodegen el sector tenen perfils elevats, i la urbanització, en general, té nivells més elevats que la cota natural del terreny. En estes condicions, com a conseqüència de possibles pluges torrencials, es produïxen significatives acumulacions d'aigua en la zona (subconca campus).  
En les condicions actuals, la litologia menyspreable on predominen els materials solts semipermeables amb recobriment superficial argilós potent, afavorix el drenatge superficial de les aigües per escolament. Les actuacions de transformació de sòl previstes modificaran les superfícies lliures i a segellar els sòls.   
És possible que empitjore la situació de risc de la zona, però cal analitzar la incidència en el règim de corrents, de manera que quede garantida la no afecció a tercers. S'han de calcular els cabals d'aigües pluvials generats per l'actuació, i s'ha indicat el sistema d'evacuació i el seu destí final. L'actuació prevista, l'ordenació detallada, els espais lliures i la xarxa viària, el tractament superficial i disseny urbà, etc. han d'afavorir el drenatge de tota la zona.   
L'estudi hidrològic analitza la conducció de les aigües pluvials a través de les xarxes existents, considerant la seua capacitat d'evacuació i la zona d'influència o captació. I recomana com a actuacions de drenatge que es dote la capçalera de la conca del campus d'una zona verda relativament elevada, que impossibilite una possible intrusió de les aigües i elevar la cota del terreny entorn de 1,5 metres en un tram d'uns 80 metres, amb la qual cosa es formaria una mota de contenció.   
L'ordenació i disseny del sector preveu les zones enjardinades i la xarxa viària i d'aparcament en el perímetre, alliberant les zones interiors per a recorreguts de vianants (segons el model de l'actual campus universitari L'ordenació de l'àmbit delimitat en el Pla Especial disposa una zona verda longitudinal al llarg de la via fèrria.   
Adoptant un criteri d'actuacions blanes, es recomana l'aplicació de sistemes urbans de drenatge sostenible o SUDS (superfícies i paviments permeables, biocunetes, pous i rases d'infiltració, conductes drenants, mantes drenants, terrats ecològics, depòsits de laminació, etc.) i, si fóra el cas, estanys de retenció o depòsits d'acumulació i reutilització de les aigües pluvials per al reg de les zones verdes i espais lliures.   
  
Per a això, s'hauran de planificar i seleccionar els sistemes a emprar (segons les conques i subconques, el règim de precipitacions, la topografia, el tipus de sòl, etc.) i preveure els múltiples punts en què es van a produir les descàrregues del sistema de drenatge, aplicat al disseny de tot el sector o conca del campus, i relacionant este disseny amb les mesures de millora paisatgística.  
Per un altre costat i a causa de la seua ubicació, estos terrenys presenten altres condicionants ambientals, en este cas relacionats amb la contaminació atmosfèrica.   
Els terrenys se situen a uns 500 metres del principal focus contaminant de la zona (una instal·lació de ciment i incineradora), que afecta la qualitat de l'aire, i sobre el qual la Universitat d'Alacant du a terme el seguiment de la qualitat de l'aire (immisions), junt amb la vigilància de la xarxa d'estacions de mesurament dels valors d'emissió a l'atmosfera de la Generalitat Valenciana.  
El Pla Especial i altres transformacions previstes en este entorn (Parc Científic, la plataforma logística, la creació de noves infraestructures, etc.) suposen l'aproximació d'usos urbanístics dotacionals (facultats, instituts, Parc Científic, etc.), i de la població exposada (universitària i/o altres) a este focus contaminant, a més de la transformació en general de les condicions ambientals de la zona.   
Estes actuacions, en el seu conjunt, poden modificar els factors que condicionen la qualitat de l'aire (dispersius, de ventilació, disposició d'elements pantalla, augment del trànsit i del transport de mercaderies, augment de les activitats i emissions localitzades en este àmbit, reducció d'espais lliures i increment de la densitat d'edificació en la zona; però també suposen millores com la restauració ambiental de zones degradades, la revegetació d'espais lliures, l'enjardinament de zones verdes i mesures de millora de l'aridesa, etc.).  
Pel que fa a la qualitat de l'aire en la zona, s'ha sol·licitat l'ampliació de la documentació a fi de considerar les dades disponibles relatives a la vigilància de la qualitat de l'aire (immisions), de les distintes estacions de mesurament en l'àmbit d'estudi (de la xarxa de la Generalitat i les pròpies de la Universitat d'Alacant).  
Segons els informes emesos pels departaments de la UA, la valoració de la situació actual de la qualitat de l'aire (immisions) és adequada, a partir de les dades de l'activitat de vigilància.   
Són possibles les mesures correctores de la situació preexistent, és a dir, d'atmosferes contaminades, àrees degradades o relleus deteriorats. I les mesures preventives contra la contaminació per partícules en suspensió, (de focus múltiples i difusos) que contribuïxen de forma additiva a augmentar els nivells d'immisió junt a les mesures de drenatge i de millora ambiental.  
En concret, les actuacions de restauració hidrologicoforestal (RHF) sobre l'àmbit del sistema Rambutxar-Ovelles i les zones verdes previstes limitaran l'existència de partícules en suspensió, al controlar l'aridesa i modificar la humitat ambiental.   
S'ha de garantir en tot cas una distància mínima de 500 metres entre l'ús extractiu i industrial (fàbrica de ciment) i l'ús docent per a l'ampliació de la universitat. Esta franja, que coincidix amb l'àmbit del barranc, es mantindrà com a espai lliure d'edificació i construccions (pertanyent a la infraestructura verda municipal) servirà per a controlar les inundacions i com a millora paisatgística.   
Igualment, s'ha de limitar o reduir el trànsit rodat motoritzat i/o d'elevada intensitat, en particular, de vehicles industrials i pesats en el camí que travessa esta zona, des del cementeri municipal fins al nucli urbà de Sant Vicent del Raspeig.   
Respecte als sorolls, segons els mesuraments de soroll exterior, calen mesures correctores d'impacte acústic, que actuen sobre les infraestructures de transport i en les solucions constructives de la fatxada de les edificacions futures. Estes mesures han d'estar incloses en el pla i el projecte que l'executa.  
Per ser una ampliació del campus existent i la seua ubicació limítrof a sòl urbà, la connexió als servicis i els accessos s'obtenen per extensió dels existents. S'ha d'indicar el traçat de la xarxa de clavegueram i la depuradora en què seran tractades les aigües residuals.  
La xarxa viària definida per este Pla Especial forma part del propi equipament i té com a fi resoldre la comunicació entre les distintes construccions i instal·lacions. El vial de connexió amb la xarxa general s'integrarà en l'ampliació de l'equipament o en la xarxa viària del sector dotacional.  
Efectuada la visita corresponent a la zona, es comprova que recentment s'han dut a terme actuacions i obres en les parcel·les, i que s'està executant el pas inferior que connecta el sector amb el campus de la universitat.  
Sobre la dotació dels recursos i servicis, l'actuació plantejada requerix l'assignació de recursos hídrics i un increment dels residus a gestionar de distint tipus, però no són previsibles impactes significatius a causa de l'execució d'obres d'infraestructures. L'estimació d'increment de consum d'aigua potable derivat de l'actuació prevista és de 25.552 m³ anuals (a raó de 1.600 m³ Ha/any/, segons les dades reals de consum mitjà anual del campus de la UA) No es considera l'aigua de reg de les zones verds i de neteja de carrer, ja que el seu origen serà un pou propi del campus universitari d'aigua salobre tractada en una planta dessaladora, de la qual s'extrau un cabal de 450 m³ dia/ampliable a 650 m³, /dia, tot això segons l'informe de l'arquitecta redactora del Pla Especial (15.01.10).  
La gestió de contaminants (aigües residuals i residus) ha de ser assumida per la gestió del campus i de la ciutat de l'Alacant; així com la dotació d'aigua potable a través del subministrament municipal. L'estudi d'impacte ambiental identifica els impactes ambientals deguts a la transformació de terrenys per ús urbanístic i la construcció d'edificacions, que es produïxen en les fases d'execució de les obres i de funcionament. Estos impactes es valoren majoritàriament com moderats, amb impactes severs sobre el sòl, la vegetació i els ecosistemes, que no són evitables.   
S'establixen mesures correctores d'impactes de caràcter general i mesures concretes per a evitar inundacions per les aigües de torrentera o escolament; l'imperatiu de conservar els exemplars d'olivera i garroferes en les zones lliures i l'enjardinament amb espècies locals de matoll mediterrani.  
Els aspectes ambientals i les mesures per a previndre, reduir o compensar els efectes ambientals considerats en la declaració d'impacte ambiental han de ser incorporats al pla o als projectes que ho executen.  
La fragmentació d'estos plans o projectes (a fi de legalitzar o executar fases d'un projecte major) no pot ser la causa que impedisca la integració dels aspectes ambientals ni l'aplicació de les mesures per a previndre, reduir o compensar els efectes negatius sobre el medi ambient.   
Consideracions jurídiques  
1. En data 30 d'abril de 2006 va entrar en vigor la Llei 9/2006, de 28 d'abril, sobre Avaluació dels Efectes de determinats plans i programes en el Medi Ambient (d'ara en avant LEAE).  
2. L'expedient va ser sotmés a informació pública el 4 de març de 2008; s'inicia el procés d'avaluació ambiental el 3 de març de 2008, per mitjà d'una comunicació de l'IVVSA a l'Àrea d'Avaluació Ambiental. Vista la data del primer acte formal de l'expedient i tractant-se d'un instrument de planejament, al Pla Especial li és d'aplicació el procediment establit en la LEAE.  
Es tractaria d'un cas que s'emmarca en els supòsits previstos en l'article 3.3 de la LEAE, modificacions menors de pla i d'acord amb allò que s'ha estipulat en l'article 4, l'òrgan ambiental determinarà si un pla o la seua modificació ha de ser objecte d'avaluació ambiental si es determina l'existència d'efectes significatius sobre el medi ambient, tenint en compte els criteris de l'establits en l'annex II.   
Després de procedir a la consulta de les administracions afectades, considerar l'objecte i característiques de l'actuació, estudiar els efectes que produiria la seua implantació així com els valors i vulnerabilitat de l'àrea afectada (veure les consideracions ambientals), es pot concloure que este pla no produirà efectes significatius en el medi ambient, tal com es contempla en la LEAE.  
3. No obstant això, el projecte examinat constituïx un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén del Decret 162/1990, de 15 d'octubre.  
4. L'article 17, apartat 2, lletra l) del Decret 139/2009, de 18 de setembre, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge atribuïx a la Direcció General de Gestió del Medi Natural la competència sobre avaluació d'impacte ambiental, de projectes públics i privats, així com dels plans i programes que no requerisquen d'avaluació ambiental estratègica, d'acord amb la normativa aplicable, que es desenrotllen en el territori de la Comunitat Valenciana.  
Per tot l'anterior, fent ús de les facultats que tinc legalment atribuïdes, emet la present:  
  
Declaració d'impacte ambiental  
  
Primer  
S'estima acceptable, als efectes ambientals i sense perjuí de l'obtenció prèvia de les autoritzacions sectorials que li siguen d'aplicació, el Pla Especial de reserva de sòl dotacional (Universitat d'Alacant, promogut per l'IVVSA i l'Ajuntament d'Alacant, sempre que es desenrotlle d'acord amb el que establix la documentació presentada i amb els condicionants establits a continuació.  
  
1. Condicionants per a l'aprovació del Pla Especial  
a) S'ha d'obtindre l'informe regulat en l'article 11 de la Llei 4/1998, d'11 de juny, de Patrimoni Cultural Valencià.  
b) S'ha de justificar i grafiar el compliment de les distàncies establides per la legislació sectorial (afeccions, servituds, limitacions, etc.) aplicables a l'àmbit del Pla Especial.   
c) S'inclouran en els plans d'ordenació, a una escala adequada, les zones en què es van a executar les mesures correctores d'impacte acústic, amb el detall de les solucions previstes bé siga amb pantalles vegetals o d'una altra tipologia, ja siga per mitjà de moviments de terres, formació de talussos i la seua vegetació, etc. Estes mesures s'inclouran en el projecte d'urbanització d'este Pla Especial, els plecs de prescripcions tècniques i el pressupost. En el cas que no puguen executar-se simultàniament a la resta d'obres d'urbanització, pel fet que es estiguen fora de l'àmbit d'actuació del Pla Especial, hauran de proposar-se les mesures correctores alternatives dins de l'àrea d'actuació.   
Una vegada es concreten les mesures correctores, hauran de ser objecte d'un nou informe de l'òrgan ambiental i del Servici de Paisatge.  
d) S'haurà d'obtindre l'informe del Servici Protecció de l'Ambient Atmosfèric (Àrea de Qualitat Ambiental), respecte a la qualitat de l'aire en la zona, atés que és l'òrgan amb competència per a determinar si els nivells de contaminació existents són compatibles amb el nou ús que es pretén. En el cas que calga adoptar mesures correctores, seran remeses a este òrgan ambiental per a l'emissió de nou informe.  
  
2. Condicions per al desplegament del Pla.  
a) S'haurà d'obtindre l'informe favorable de la Direcció General de Salut Pública sobre l'afecció de les línies elèctriques aèries existents al seu pas en l'àmbit del pla especial dotacional. L'informe determinarà les mesures correctores a adoptar en el projecte d'execució per a, si és el cas, minimitzar o evitar l'afecció.  
b) S'especificaran els càlculs dels cabals d'aigües pluvials generats per l'actuació, considerant com a àmbit la subconca del campus, indicant el sistema d'evacuació i el seu destí final. S'inclouran les mesures previstes per al drenatge de la zona. S'optarà per solucions blanes (sistemes urbans de drenatge sostenible o SUDS), que permeten la laminació i infiltració de l'aigua enfront de les canalitzacions, reduint la contaminació difusa i afavorint l'economia del recurs i la millora paisatgística. S'haurà de remetre a l'òrgan ambiental per al seu informe.  
  
c) No es podrà situar un ús docent (o científic, o terciari o residencial) a menys de 500 metres de la zona extractiva i industrial existent (fàbrica de ciment), per similitud amb el que establix l'article 451 del ROGTU. Esta franja, que coincidix amb l'àmbit del sistema Rambutxar-Ovelles, es mantindrà com a espai lliure d'edificació i construccions (pertanyent a la infraestructura verda municipal), de control de les inundacions i per a la millora mediambiental. Abans de l'inici de l'activitat, es duran a terme actuacions de restauració hidrologicoforestal (RHF), que s'inclouran en la documentació del PG que està en tràmit d'avaluació ambiental estratègica.   
d) S'ha de limitar o reduir el tràfic rodat motoritzat i/o el tràfic d'elevada intensitat, en particular, de vehicles industrials i pesats, en el camí que travessa esta zona, des del cementeri municipal fins al nucli urbà de Sant Vicent del Raspeig i la rotonda d'accés a la universitat.   
  
L'òrgan promotor remetrà un informe amb els acords i o/mesures a incorporar a altres plans connexos i o/projectes (revisió del Pla General d'Alacant, pla parcial parc científic i ampliació de la Universitat, plans d'acció o gestió de la UA, projectes d'urbanització o infraestructures, etc.) que permeten el millor compliment dels condicionants 2c i 2d.  
  
e) Tot abocament urbà s'ha d'arreplegar en col·lectors de clavegueram, de caràcter separatiu, el final del qual siga una instal·lació de tractament d'eixe abocament No es podrà iniciar l'activitat en les edificacions existents sense la prèvia garantia del tractament de les aigües residuals i de la gestió dels residus que es deriven de l'ús previst.   
  
Segon  
Es notifica a les parts interessades que contra la present resolució, per no ser un acte definitiu en via administrativa no es pot interposar cap recurs, cosa que no és inconvenient perquè puguen utilitzar-se els mitjans que en defensa del seu dret i interessos estimen pertinents.  
  
Tercer  
La present declaració d'impacte ambiental serà publicada en el Diari Oficial de la Comunitat Valenciana d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.   
València, 13 de setembre de 2010.- La directora general de Gestió del Medi Natural: Mª Ángeles Centeno Centeno.»  
  
«Resolució complementària  
Dades de l'expedient en el Servici d'Avaluació d'Impacte Ambiental  
Expedient: 92/8768-MRO.  
Títol: Pla Especial de reserva de sòl dotacional Universitat d'Alacant.  
Promotor: Ajuntament d'Alacant - IVVSA.  
Autoritat substantiva: d'Alacant i CTU.  
Localització: nord-oest de la ciutat d'Alacant, junt amb la Universitat d'Alacant.  
Objecte.  
L'expedient administratiu núm. 78 8922-ZSO/d'avaluació ambiental, referent al Pla Especial de reserva de sòl dotacional de la Universitat d'Alacant, del terme municipal d'Alacant, promogut per l'IVVSA, compta amb la declaració d'impacte ambiental (d'ara en avant DIA)de data 13 de setembre de 2010, de caràcter acceptable supeditada al compliment de condicionants.  
Amb data 5 de novembre de 2010, l'IVVSA remet, a l'efecte d'esmenar o complementar l'expedient, un estudi de les zones amb mesures correctores d'impacte acústic del Pla Especial (del qual se sol·licita informe el Servici de Paisatge).  
Adjunta un informe del Servici de Protecció de l'Ambient Atmosfèric, de 6 d'octubre de 2010, en matèria de qualitat de l'aire en la zona. En el seu escrit, l'IVSSA assenyala que en data 1 d'octubre de 2010 va sol·licitar informe de patrimoni.  
Descripció de la nova documentació  
Sobre les afeccions legals, la documentació justifica el compliment de les distàncies establides per la legislació sectorial, en matèria de carreteres i ferrocarrils, que s'arrepleguen en els plans 8A d'informació i 2B d'ordenació.  
Respecte a les mesures d'impacte acústic, s'indica que les solucions a adoptar, que són semblants a les existents en l'actual campus de la Universitat d'Alacant, es concreten en la creació de barreres vegetals artificials en el perímetre de l'espai, limitant-lo amb les vies de comunicació de les autovies i el ferrocarril.   
Estes barreres es dimensionaran de manera adequada per a salvar tant l'altura necessària com la seua extensió, en funció de cada situació, atenuant tant l'impacte visual com el seu cost. La seua ubicació serà perimetral, de tal forma que es realitze un verdader aïllament d'interior del nou campus.   
La solució tipus de mesura correctora serà la de talús de terres coronat per pantalla vegetal verda acústica, o bé, simplement talús de terres sense coronació de pantalla.  
En els plans es detallen la ubicació i les característiques dels apantallaments (talús de terra, barrera acústica verda, altures, etc.), amb les seues corresponents seccions.  
Les limitacions sonores que s'han establit són de 55 dBA en el període diürn i 45 dBA per al període nocturn.   
Consideracions ambientals  
El condicionant 1, apartats a), b) i d), de la DIA supedita l'aprovació del Pla Especial a l'obtenció de l'informe de Patrimoni Cultural Valencià, de l'informe del Servici de Protecció de l'Ambient Atmosfèric sobre la qualitat de l'aire en la zona i a la justificació del compliment de les distàncies establides per la legislació sectorial aplicables a l'àmbit del Pla Especial. S'ha verificat la nova documentació remesa i es pot informar que queden complits estos condicionants.  
  
L'apartat 1.c) de la DIA determina que s'inclouran en els plans d'ordenació, a una escala adequada, les zones en què es van a executar les mesures correctores d'impacte acústic, amb el detall de les solucions previstes bé siga amb pantalles vegetals o d'una altra tipologia, o bé per mitjà de moviments de terres, formació de talussos i la seua vegetació, etc. (...) Una vegada es concreten les mesures correctores, hauran de ser objecte de nou informe de l'òrgan ambiental i del Servici de Paisatge.  
  
Amb data 15 de novembre de 2010, el Servici de Paisatge emet un informe relatiu a la fitxa de planejament i gestió del sector i les mesures correctores d'impacte acústic.  
Les mesures descrites es consideren adequades als efectes de la DIA.   
Consideracions jurídiques  
L'article 17, apartat 2, lletra l) del Decret 139 2009/, de 18 de setembre, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge atribuïx a la Direcció General de Gestió del Medi Natural la competència sobre l'avaluació de l'impacte ambiental, dels projectes públics i privats, així com dels plans i programes que no requerisquen d'avaluació ambiental estratègica, d'acord amb la normativa aplicable, que es despleguen en el territori de la Comunitat Valenciana.  
Per tot això, fent ús de les facultats que tinc legalment atribuïdes, formule la següent resolució complementària a la declaració d'impacte ambiental:  
Primer  
Acceptar l'esmena presentada i donar per complits els condicionants imposats en la DIA de 13 de setembre de 2010 per a l'aprovació del Pla Especial de Reserva de Sòl Dotacional de la Universitat d'Alacant, del terme municipal d'Alacant, promogut per l'IVVSA, sempre que s'hi desplegue d'acord amb el que establix la documentació presentada.  
  
Segon  
Notificar les persones interessades que contra la present resolució, per no ser un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans que en defensa del seu dret s'estimen pertinents.  
Tercer  
Publicar en el Diari Oficial de la Comunitat Valenciana la present resolució, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'execució de la Llei 2/1989, de 3 de març, d'Impacte Ambiental.   
València, 15 de novembre de 2010.- La directora general de Gestió del Medi Natural: Mª Ángeles Centeno Centeno.»